Αριθμ. 70757Καθορισμός του ποσού, κατά είδος ενισχύσεων, για τα επενδυτικά σχέδια που υπάγονται στο καθεστώς ενισχύσεων «Μεταποίηση - Εφοδιαστική Αλυσίδα» του αναπτυξιακού ν. 4887/2022, του έτους 2022.
ΟΙ ΥΠΟΥΡΓΟΙ
ΟΙΚΟΝΟΜΙΚΩΝ -
ΑΝΑΠΤΥΞΗΣ ΚΑΙ ΕΠΕΝΔΥΣΕΩΝ
Έχοντας υπόψη:
1. Τον ν. 4887/2022 «Αναπτυξιακός Νόμος - Ελλάδα Ισχυρή Ανάπτυξη» (Α’16) και ειδικότερα την παρ. 3 του άρθρου 29, καθώς και τα άρθρα 72 έως 77, αυτού.
2. Τον Γενικού Απαλλακτικού Κανονισμού 651/2014 της Ευρωπαϊκής Επιτροπής της 17ης Ιουνίου 2014 για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (EE L 187/26.06.2014, σ. 1-178).
3. Τον ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ ΕΕ) - δημόσιο λογιστικό και άλλες διατάξεις» (Α’143), όπως τροποποιήθηκε με το άρθρο 10 του ν. 4337/2015 (Α’129).
4. Τον ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διόρθωσης» (Α’133).
5. Το άρθρο 90 του Κώδικα Νομοθεσίας για την Κυβέρνηση και κυβερνητικά όργανα, (π.δ. 63/2005, Α’98) το οποίο διατηρήθηκεσε ισχύ με την παρ. 22 του άρθρου 119 του ν. 4622/2019 (Α’133).
6. Το π.δ. 81/2019 «Σύσταση, συγχώνευση, μετονομασία και κατάργηση Υπουργείων και καθορισμός των αρμοδιοτήτων τους- Μεταφορά υπηρεσιών και αρμοδιοτήτων μεταξύ Υπουργείων» (Α’119).
7. Το π.δ. 5/2022 «Οργανισμός Υπουργείου Ανάπτυξης και Επενδύσεων» (Α’15).
8. Το π.δ. 83/2019 «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α’121).
9. Το π.δ. 84/2019 «Σύσταση και κατάργηση Γενικών Γραμματειών και Ειδικών Γραμματειών/Ενιαίων Διοικητικών Τομέων Υπουργείων» (Α’123).
10. Το π.δ. 62/2020 «Διορισμός Αναπληρωτών Υπουργών και Υφυπουργών» (Α’155).
11. Την υπό στοιχεία Υ 70/30.10.2020 απόφαση του Πρωθυπουργού «Ανάθεση αρμοδιοτήτων στον Αναπληρωτή Υπουργό Οικονομικών, Θεόδωρο Σκυλακάκη» (Β’ 4805).
12. Την υπό στοιχεία Υ 35/23.09.2021 απόφαση του Πρωθυπουργού «Ανάθεση αρμοδιοτήτων στον Αναπληρωτή Υπουργό Ανάπτυξης και Επενδύσεων, Νικόλαο Παπαθανάση» (Β’ 4405).
13. Την υπ’ αρ. 51875/07.05.2021 κοινή απόφαση Πρωθυπουργού και Υπουργού Ανάπτυξης και Επενδύσεων «Ανάθεση αρμοδιοτήτων στον Υφυπουργό Ανάπτυξης και Επενδύσεων, Ιωάννη Τσακίρη (Β’ 1867).
14. Την υπ’ αρ. 34048/31.03.2022 (Ορθή επανάληψη 01.04.2022) εισήγηση της Γενικής Διεύθυνσης Οικονομικών Υπηρεσιών (παρ. 5 ε του άρθρου 24 του ν. 4270/2014) του Αναπληρωτή Προϊσταμένου Γενικής Διεύθυνσης Οικονομικών Υπηρεσιών του Υπουργείου Ανάπτυξης και Επενδύσεων.
15. Το γεγονός ότι από τις διατάξεις της παρούσας απόφασης προκαλείται επιβάρυνση του κρατικού προϋπολογισμού, το ύψος της οποίας αναφέρεται στο άρθρο 3 ης παρούσας. Η προκαλούμενη δαπάνη θα αντιμετωπιστεί στο πλαίσιο των υφιστάμενων ορίων του Μεσοπρόθεσμου Πλαισίου Δημοσιονομικής Στρατηγικής (ΜΠΔΣ), αποφασίζουμε:
Άρθρο 1
Ποσό φορολογικής απαλλαγής
Το συνολικό ποσό της φορολογικής απαλλαγής για το καθεστώς ενίσχυσης «Μεταποίηση - Εφοδιαστική Αλυσίδα» του ν. 4887/2022 (άρθρα 72 έως 77), που προκηρύσσεται το έτος 2022, καθορίζεται στα εβδομήντα πέντε εκατομμύρια (75.000.000,00) ευρώ.
Άρθρο 2
Ποσό επιχορήγησης, επιδότησης χρηματοδοτικής μίσθωσης και επιδότησης του κόστους της δημιουργούμενης απασχόλησης.
Το συνολικό ποσό της επιχορήγησης, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης για το καθεστώς ενίσχυσης «Μεταποίηση - Εφοδιαστική Αλυσίδα» του ν. 4887/2022 (άρθρα 72 έως 77), που προκηρύσσεται το έτος 2022, καθορίζεται στα εβδομήντα πέντε εκατομμύρια (75.000.000,00) ευρώ.
Άρθρο 3
Πηγές Χρηματοδότησης -
Επιβάρυνση κρατικού προϋπολογισμού
α. Τα ποσά των επιχορηγήσεων, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης για τα επενδυτικά σχέδια της παρούσας απόφασης καλύπτονται από τον Προϋπολογισμό Δημοσίων Επενδύσεων, στον οποίο εγγράφεται η δαπάνη των εβδομήντα πέντε εκατομμυρίων (75.000.000,00) ευρώ, και δύναται να προέλθουν από εθνικούς πόρους ή τα Ευρωπαϊκά Διαρθρωτικά και Επενδυτικά Ταμεία.
β. Από τις διατάξεις της παρούσας απόφασης εκτιμάται ότι:
i. Για το τρέχον έτος (2022) δεν θα προκύψει δαπάνη σε βάρος του Προϋπολογισμού Δημοσίων Επενδύσεων καθώς και απώλεια φορολογικών εσόδων,
ii. για τo επόμενο έτος (2023) θα προκύψει δαπάνη είκοσι εκατομμυρίων (20.000.000) ευρώ σε βάρος του Προϋπολογισμού Δημοσίων Επενδύσεων και δεν θα προκύψει απώλεια φορολογικών εσόδων,
iii. για τα επόμενα τρία έτη (2024, 2025, 2026) θα προκύψει δαπάνη πενήντα πέντε εκατομμυρίων (55.000.000) ευρώ σε βάρος του Προϋπολογισμού Δημοσίων Επενδύσεων. Για τα έτη αυτά θα προκύψει απώλεια φορολογικών εσόδων ύψους σαράντα πέντε εκατομμυρίων (45.000.000) ευρώ,
iv. Για τα έτη 2027 έως 2040 θα προκύψει απώλεια φορολογικών εσόδων ύψους τριάντα εκατομμυρίων (30.000.000) ευρώ.
Άρθρο 4
Η ισχύς της παρούσας απόφασης αρχίζει από την ημερομηνία δημοσίευσής της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 13 Ιουλίου 2022
Οι Υπουργοί
Αναπληρωτής Υπουργός Αναπληρωτής Υπουργός Οικονομικών Ανάπτυξης και Επενδύσεων

Υφυπουργός Ανάπτυξης και Επενδύσεων
ΙΩΑΝΝΗΣΤΣΑΚΙΡΗΣ
